
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	23 septembrie 2008

	Nr.
	27/189


R A P O R T

asupra propunerii legislative privind modificarea Decretului-lege nr.118 din 30 martie 1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 317 din 12 mai 2008, cu dezbaterea pe fond în procedură obişnuită a propunerii legislative privind modificarea Decretului-lege nr.118 din 30 martie 1990 privind acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1739/17.12.2007)

· avizul favorabil al Comisiei juridice, de disciplină şi imunităţi (nr.31/478/17.06.2008)

· avizul favorabil al Comisiei pentru drepturile omului, culte şi problemele minorităţilor naţionale (nr.25/242/01.07.2008)

· punctul de vedere negativ al Guvernului (nr.187/23.01.2008).

Propunerea legislativă are ca obiect de reglementare modificarea art.3 şi 4 din Decretul-lege nr.118/1990, republicat, cu modificările şi completările ulterioare, în sensul schimbării criteriilor de stabilire a cuantumului indemnizaţiei lunare şi a corelării acesteia cu valoarea salariului mediu brut pe economie avut în vedere la fundamentarea legii bugetului asigurărilor sociale de stat pe anul în curs.
Comisia propune Plenului Camerei Deputaţilor respingerea iniţiativei legislative din următoarele considerente:

· prestaţiile sociale necontributive prevăzute de lege sunt suportate din bugetul de stat şi nu trebuie corelate în funcţie de valoarea salariului mediu brut pe economie avut în vedere la fundamentarea legii bugetului asigurărilor sociale de stat pe anul în curs;

· salariul mediu brut utilizat la fundamentarea legii bugetului asigurărilor sociale de stat pe anul 2008 este de 1550 lei, iar cuantumul rezultat, de 124 lei, ar fi mai mic decât cel aflat în plată, respectiv 200 lei. După majorarea cuantumului indemnizaţiilor prin Ordonanţa de urgenţă a Guvernului nr.59/2008, indemnizaţia medie este de 742 lei pentru beneficiarii pensionari, 694 lei pentru beneficiarii nepensionari şi 193 lei pentru urmaşi.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 17 septembrie 2008 au participat ca invitaţi, în conformitate cu prevederile art.55 din Regulamentul Camerei Deputaţilor:

· d-na Denisa Pătraşcu – Secretar de Stat, Ministerul Muncii, Familiei şi Egalităţii de Şanse 
· d-na Gabriela Mateescu – şef serviciu, Ministerul Muncii, Familiei şi Egalităţii de Şanse

· d-l deputat Adrian Moisoiu – iniţiator.

La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 6 mai 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

